По ослобођењу Пољске од немачке окупације 1944. године, трупе Црвене армије остале су присутне у Пољској. Френклин Рузвелт и Винстон Черчил су још на Конференцији у Јалти, фебруара 1945, знали да ће Пољска ући у совјетску интересну сферу. Совјети су прво прикључили Совјетском Савезу оне територије које је Русија изгубила миром у Брест-Литовску 1918, а Совјетски Савез заузео између 1939. и 1941. године, односно који су већински били насељени Украјинцима и Белорусима. Као компензација за одузету територију, Пољској су прикључене територије Немачке до линије река Одре и Нисе. Ове промене потврђене су на Конференцији у Потсдаму августа 1945. године. Иако је било планова да се Пољска прикључи Совјетском Савезу као равноправна совјетска република, још увек присутна опозиција у земљи на челу са Станиславом Миколајчиком, успела је осигурати да се то не оствари.